Η επέλαση της ελαφράς ταξιαρχίας (ταινία, 1936)

Η ταινία Η Επέλαση της Ελαφράς Ταξιαρχίας (Πρωτότυπος τίτλος The Charge of the Light Brigade), είναι περιπέτεια και ιστορικό δράμα παραγωγής 1936 σε σκηνοθεσία Μάικλ Κερτίζ. Η ταινία είναι βασισμένη σε ομότιτλο ποίημα του λόρδου Άλφρεντ Τέννυσον, το οποίο ενέπνευσε τους Μάικλ Τζάκομπι και Ρόλαντ Λι να γράψουν το σενάριο που αναφέρεται στην επέλαση της ελαφράς ταξιαρχίας κατά τη διάρκεια του Κριμαϊκού Πολέμου. Πρωταγωνιστές της ταινίας είναι οι Έρολ Φλιν και Ολίβια Ντε Χάβιλαντ, στη δεύτερή τους κινηματογραφική συνεργασία μετά το Κάπτεν Μπλαντ (Captain Blood, 1935).

Τα γυρίσματα της ταινίας έγιναν στην Καλιφόρνια και η οροσειρά της Σιέρα Νεβάδα χρησιμοποιήθηκε για την αναπαράσταση του Περάσματος Χαϊμπέρ.

Υπόθεση 
Κριμαϊκός Πόλεμος, 1854, ο στρατηγός Τζέφρι Βίκερς (Έρολ Φλιν) κι ο αδερφός του, Πέρι (Πάτρικ Νόουλες), βρίσκονται σε στρατόπεδο στο Τσουκότι της Ινδίας μαζί με άλλους 27 λογχοφόρους του αγγλικού στρατού ενώ η χώρα αποικιοκρατείται από τους Άγγλους. Ο Πέρι έχει προδώσει τον Τζέφρι εφόσον κατάφερε να ξελογιάσει την αρραβωνιαστικιά του αδελφού του Έλσα (Ολίβια Ντε Χάβιλαντ). Όταν το τάγμα των λογχοφόρων βρίσκεται σε αποστολή, οι άνδρες του Σουράτ Χαν (Σ. Χένρι Γκόρντον) επιτίθενται στον οικισμό του Τσουκότι σκοτώνοντας γυναικόπαιδα. Η Έλσα σώζεται κι ο Τζέφρι ορκίζεται να πάρει εκδίκηση για εκείνους που χάθηκαν. Ακολουθεί η μάχη του Μπαλακλάβα στην οποία η εκδίκηση του Τζέφρι γίνεται πραγματικότητα και το ερωτικό τρίγωνο μεταξύ του Τζέφρι, του Πέρι και της Έλσα εξαλείφεται. Ο Τζέφρι παίρνει τη θέση του σερ Τσαρλς Μέισφιλντ (Χένρι Στίβενσον) στην ηγεσία του τάγματος των λογχοφόρων και διατάζει τους άνδρες του να επιτεθούν στο ρώσικο στρατόπεδο για να σκοτώσουν το Σουράτ Χαν. Η αποστολή εκτελείται στο ακέραιο αλλά έχει ως αποτέλεσμα την απώλεια του ενός τρίτου των λογχοφόρων.

Πληροφορίες παραγωγής 
Η ταινία βασισμένη στα περιστατικά που διηγείται το ποίημα του λόρδου Άλφρεντ Τέννυσον, όσον αφορά τον ηρωισμό των Άγγλων λογχοφόρων κατά τον Κριμαϊκό Πόλεμο, αποτελεί τη δεύτερη από τις εννιά συνεργασίες μεταξύ του Έρολ Φλιν και της αιώνιας αγαπημένης του Ολίβια Ντε Χάβιλαντ καθώς και την τρίτη συνεργασία του Φλιν με τον Μάικλ Κερτίζ. Ο ηθοποιός είχε καταφέρει να γίνει πρώτο όνομα στο Χόλυγουντ ένα χρόνο πριν με την ταινία Κάπτεν Μπλαντ (Captain Blood) η οποία αποτέλεσε σταθμό για τη φιλμογραφία του τρίο (Φλιν, Ντε Χάβιλαντ, Κερτίζ). Η φήμη του φιλμ αμαυρώθηκε όμως και δεν έχει την ίδια φήμη σε σχέση με τα υπόλοιπα blockbusters του Φλιν όπως το Κάπτεν Μπλαντ, το Ρομπέν των Δασών (The Adventures Of Robin Hood, 1938) και το Ο αετός των θαλασσών (Sea Hawk, 1941) λόγω του γεγονότος ότι 25 από τα 125 άλογα που χρησιμοποιήθηκαν για τις σκηνές των μαχών είτε πέθαναν ή χρειάστηκε να θυσιαστούν μετά τα γυρίσματα. Κάποιες από τις σκηνές γυρίστηκαν στο Μεξικό όπου η νομοθεσία σχετικά με την κακοποίηση των ζώων ήταν σχετικά ανύπαρκτη. Μετά από αυτό το Κονγκρέσο αποφάσισε να πάρει ειδικά μέτρα για την προστασία των ζώων που χρησιμοποιούνταν στον κινηματογράφο. Η εταιρία Warner για αυτό το λόγο δεν προώθησε ποτέ ξανά την ταινία. 

Ο Έρολ Φλιν επρόκειτο αρχικά να έχει δευτερεύοντα ρόλο στην ταινία Αντόνιο Αντβέρσο (Anthony Adverse, 1936), αλλά δεδομένης της επιτυχίας του Κάπτεν Μπλαντ, ο Τζακ Γουόρνερ τον επέλεξε για τον πρωταγωνιστικό ρόλο στην ταινία Η επέλαση της Ελαφράς Ταξιαρχίας Ian Hunter was connected to the film early on.. Πρώτη επιλογή για το ρόλο της Ντε Χάβιλαντ ήταν η Ανίτα Λουίζ. Ενώ τα γυρίσματα απεδείχθησαν δύσκολα και γεμάτα προβλήματα καθώς πέρα από την ευθανασία των αλόγων που χρησιμοποιήθηκαν στην ταινία υπήρξε κι ο θάνατος ενός από τους κασκαντέρ. Ο άτυχος άνδρας κατά τη σκηνή της επέλασης στη μάχη του Μπαλακλάβα έπεσε από το άλογό του και προσγειώθηκε πάνω σε ένα σπαθί που βρισκόταν αφημένο εκεί κοντά με τη λεπίδα προς τα πάνω. 

Η κλιμάκωση της ταινίας έρχεται με τη μάχη του Μπαλακλάβα, η οποία ενέπνευσε τον Τέννυσον να γράψει το ποίημα με τίτλο Η επέλαση Της Ελαφράς Ταξιαρχίας. Οι λογχοφόροι επέλασαν στην πεδιάδα προσπαθώντας να ανακτήσουν τις ρώσικες θέσεις και πολλοί από εκείνους σκοτώθηκαν. Μέρος του ποιήματος του Τένισον εμφανίζεται ως επιγραφή στην οθόνη συνοδευόμενο από το μουσικό θέμα του Μαξ Στάινερ. Ο Μάικλ Κερτίζ, του οποίου τα αγγλικά δεν ήταν καλά, κατά τη σκηνή της επέλασης φώναξε: Φέρτε τα άδεια άλογα εννοώντας τα άλογα χωρίς ιππείς. Ο Ντέιβιντ Νίβεν που εμφανίζεται σε μικρό ρόλο στην ταινία το χρησιμοποίησε την ατάκα Bring The Empty Horses ως τίτλο για το βιβλίο του σχετικά με τη χρυσή εποχή του Χόλιγουντ. 

Η ταινία περιέχει κάποιες ιστορικές ανακρίβειες, καθώς η ινδική πόλη στην οποία επρόκειτο αρχικά να διαδραματιστούν τα γεγονότα ήταν η Κανπούρ. Η πολιορκία της Κανπούρ από Ινδούς αντάρτες και η σφαγή γυναικόπαιδων αναφέρεται στην ταινία πριν τη μάχη του Μπαλακλάβα που στην πραγματικότητα έγινε τρία χρόνια μετά. Μετά την ολοκλήρωση του σεναρίου κάποιος παρατήρησε ότι η πολιορκία της Κανπούρ έγινε 3 χρόνια μετά τη μάχη του Μπαλακλάβα κι έτσι το σενάριο υπέστη αλλαγές με την Κανπούρ να μετονομάζεται Τσουκότι. 

Στην ταινία επίσης αναφέρεται ότι η μάχη του Μπαλακλάβα έγινε προκειμένου να καταφέρουν οι λογχοφόροι να εισβάλουν στο ρώσικο στρατόπεδο και να σκοτώσουν τον Σουράτ Χαν, ενώ στην πραγματικότητα έγινε λόγω διαμάχης μεταξύ των λόρδων Ράτινγκαν και Ράνγκλαν. Ο Κερτίζ ήταν ενήμερος για την ιστορική ανακρίβεια της ταινίας και στην αρχή της ταινίας αναφέρεται ότι κάποια από τα γεγονότα είναι ανακριβή και χρησιμοποιήθηκαν για ψυχαγωγικούς σκοπούς.

Επανεκτέλεση 
Το 1968 ο Άγγλος σκηνοθέτης Τόνι Ρίτσαρντσον επανεκτέλεσε την ταινία του 1936, αυτή τη φορά διατηρώντας ιστορική ακρίβεια και με πρωταγωνιστές τον Τρέβορ Χάουαρντ, τη Βανέσα Ρέντγκρεϊβ και τον Τζον Γκίλγκουντ.

Βραβεύσεις 
Βραβεία Ακαδημίας Κινηματογράφου (Όσκαρ) 

Βράβευση:
Βοηθού Σκηνοθεσίας - Τζακ Σάλιβαν

Υποψηφιότητα:
Ήχου - Νέιθαν Λέβινσον
Μουσικής επένδυσης - Μαξ Στάινερ

Παραπομπές

Εξωτερικοί σύνδεσμοι 

Αμερικανικές ταινίες
Ταινίες του 1936
Αμερικανικές ιστορικές ταινίες
Αμερικανικές ασπρόμαυρες ταινίες
Ταινίες παραγωγής Warner Bros.
Αγγλόφωνες ταινίες
Ταινίες σε παραγωγή Χαλ Ουόλις
Πολεμικές ταινίες βασισμένες σε πραγματικά γεγονότα
Ταινίες σε σκηνοθεσία Μάικλ Κερτίζ